Gregor, war an urz kaset d'ezan, a deuas war e giz. Eur pennad goude, e oe grêt kardinal ha kaset, evel kannad, da Gonstantinopl, elec'h ma chomas c'houec'h vla. Eno, an eskob Eutychius a lavare e vije ar c'horfou, eur wech savet eus a varo da veo, ken tano ma n'helljed ket kaout krog enne. Gregor a zispennas ken brao e gelennadurez, ma reas an impalaer dêvi raktal e levriou; hag Eutychius e-unan, o vezan kouezet gwall-glanv, nebeut awalc'h a arnzer goude, a groge en kroc'hen e zorn, dirak eleiz a dud deut d'e welet, hag a lavare : « Anzao a ran e savfomp holl eus a varo da veo, gant ar c'horfou hon deus bet war an douar. »